Malema môre terug in die hof oor gronduitsprakeMalema tydens ‘n vorige hofverskyning. Foto: EFF/Twitter EFF-leier Julius Malema sal Vrydag weer na verwagting in die Bloemfontein-landdroshof verskyn op aanklagte van die oortreding van die Wet op Oproerige Byeenkomste nadat hy sy ondersteuners aangemoedig het om grond onwettig te beset. Malema het in 2014, op ŉ EFF-verkiesingskonferensie in Bloemfontein, aan EFF-lede gesê hulle moet grond beset. Nadat Malema verlede jaar op hierdie aanklagte in die hof verskyn het, het hy weer eens aan sy ondersteuners buite die hof gesê hulle moet “enige mooi stuk grond wat julle sien, vat”, omdat dit by swart mense afgeneem is “deur volksmoord”. Malema se regspan betwis die grondwetlikheid van die Wet op Oproerige Byeenkomste. Die EFF beskuldig die staat dat hy “wette uit die apartheidsera” gebruik het om kritici stil te maak. Malema het in Julie 2017 in ŉ afsonderlike saak in die Newcastle-landdroshof verskyn op aanklagte van aanhitsing tot geweld. Hy het in Junie 2016 vir sy ondersteuners gesê om grond te beset omdat dit aan swart mense behoort en wit mense nie eienaars van grond kan wees nie. Nadat hy in die Newcastle-landdroshof verskyn het en die saak uitgestel is, het Malema buite die hof aan sy ondersteuners gesê om “grond te beset, want hulle het nie vir julle grond gegee nie”. “As ek moet tronk toe gaan omdat ek vir julle sê om die grond te vat, dan moet dit maar so wees. Ek is nie bang vir die tronk oor die grondkwessie nie, maar ek is bang om tronk toe te gaan vir korrupsie. Ek wil nie tronk toe gaan vir korrupsie nie, maar ek sal tronk toe gaan vir die grond,” het hy destyds gesê. Dié saak het 16 Maart vanjaar weer in die Newcastle-landdroshof voorgekom, maar Malema het nie die verrigtinge bygewoon nie aangesien die saak uitgestel is. Die Nasionale Vervolgingsgesag het gesê Malema moet op 25 Junie weer in die hof verskyn. Die EFF het Woensdag in ŉ verklaring bevestig dat Malema Vrydag om 08:00 by die Bloemfontein-landdroshof sal wees. Malema het ŉ sleutelrol gespeel dat die kwessie van grondonteiening sonder vergoeding na die politieke diskoers gebring is. Die EFF het in Februarie ŉ mosie van onteiening sonder vergoeding in die parlement voorgestel, en dit is deur die meerderheid goedgekeur. Die ANC het gesê onteiening sonder vergoeding moet op só ŉ manier plaasvind dat landbouvervaardiging en voedselsekuriteit verhoog en die ekonomie nie skade ly nie. Die parlementêre grondwetlike hersieningskomitee ondersoek tans artikel 25 van die Grondwet en ander nodige klousules om te bepaal of onteiening sonder vergoeding moontlik sal wees. Die komitee moet sy bevindings voor 30 Augustus aan die nasionale vergadering voorhou.